ROZHODNUTIE KOMISIE
z 15. novembra 2007,
ktorým sa členským štátom povoľuje predĺžiť dočasné povolenia týkajúce sa novej účinnej látky boscalid
[oznámené pod číslom K(2007) 5477]
(Text s významom pre EHP)
(2007/758/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS bola Nemecku v apríli 2001 doručená žiadosť od spoločnosti BASF AG o zaradenie účinnej látky boscalid do prílohy I k smernici 91/414/EHS. V rozhodnutí Komisie 2002/268/ES (2) sa potvrdilo, že dokumentácia je úplná a môže sa považovať za dokumentáciu, ktorá v zásade spĺňa požiadavky na údaje a informácie stanovené v prílohách II a III k uvedenej smernici.
(2)
Potvrdenie úplnosti dokumentácie bolo potrebné, aby sa mohla podrobne preskúmať a aby sa členským štátom umožnilo udeliť dočasné povolenia týkajúce sa prípravkov na ochranu rastlín obsahujúcich príslušnú účinnú látku na obdobie najviac troch rokov v súlade s podmienkami stanovenými v článku 8 ods. 1 smernice 91/414/EHS, najmä s podmienkou súvisiacou s podrobným hodnotením účinnej látky a prípravku na ochranu rastlín vzhľadom na požiadavky ustanovené v uvedenej smernici.
(3)
Pre použitia navrhnuté žiadateľom boli účinky tejto účinnej látky na zdravie ľudí a na životné prostredie hodnotené v súlade s ustanoveniami článku 6 ods. 2 a 4 smernice 91/414/EHS. Spravodajský členský štát predložil Komisii 22. novembra 2002 návrh hodnotiacej správy.
(4)
Po predložení návrhu hodnotiacej správy spravodajským členským štátom sa považovalo za potrebné požiadať žiadateľa o ďalšie informácie, ako aj spravodajský členský štát, aby tieto informácie preskúmal a predložil svoje hodnotenie. Preskúmanie dokumentácie preto ešte prebieha a hodnotenie nebude možné dokončiť v lehote stanovenej v smernici 91/414/EHS.
(5)
Vzhľadom na to, že doteraz sa pri hodnotení nezistil žiaden dôvod vyvolávajúci bezprostredné obavy, mali by mať členské štáty možnosť predĺžiť dočasné povolenia týkajúce sa prípravkov na ochranu rastlín obsahujúcich príslušnú účinnú látku o obdobie 24 mesiacov v súlade s ustanoveniami článku 8 smernice 91/414/EHS, aby sa mohlo v skúmaní dokumentácie pokračovať. Očakáva sa, že hodnotenie a rozhodovací proces v súvislosti s možným zaradením boscalidu do prílohy I sa ukončí do 24 mesiacov.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia na prípravky na ochranu rastlín obsahujúce boscalid o obdobie najviac 24 mesiacov od dátumu prijatia tohto rozhodnutia.
Článok 2
Toto rozhodnutie je určené členským štátom.
V Bruseli 15. novembra 2007